**Godkendelse af Sundhedsaftalen 2019-2023**

Sundhedskoordinationsudvalget har godkendt et forslag til den næste sundhedsaftale. Sundhedsaftalen skal jævnfør sundhedslovens § 205 indgås mellem regionsrådet og kommunalbestyrelserne i regionen og være gældende for en fireårig periode. Sundhedsaftalen 2019-2023 vil træde i kraft den 1. juli 2019. Aftalen er sendt til godkendelse i kommunalbestyrelserne i alle de 22 syddanske kommuner og regionsrådet.

Sundhedsaftalen udgør den overordnede ramme for det tværsektorielle samarbejde på sundhedsområdet. Aftalen har til formål at bidrage til en forbedret sundhed blandt syddanskerne og til sammenhæng og bedre overgange på tværs af sygehuse, kommuner og praktiserende læger.

**Politiske visioner, målsætninger og virkemidler**

Sundhedskoordinationsudvalget vil i den kommende sundhedsaftale skabe mere lighed i sundhed og i fællesskab udvikle det nære og sammenhængende sundhedsvæsen.

Sundhedskoordinationsudvalget har valgt følgende visionsområder, hvor udvalget vil gøre en særlig indsats i aftaleperioden:

* Vi samarbejder om forebyggelse for:
  + Et røgfrit Syddanmark
  + Mental trivsel blandt børn og unge
  + Færre overvægtige
* Vi arbejder for bedre overgange for:
* Mennesker med psykiske lidelser
* Ældre borgere
* Mennesker med kronisk sygdom
* Vi sikrer sammenhæng til:
* Uddannelsesområdet
* Arbejdsmarkedet

De politiske visioner er udfoldet i konkrete og målbare målsætninger, som er koblet til de otte nationale mål for sundhedsvæsenet, sundhedsprofilen og nationale databaser. Sundhedskoordinationsudvalget kan således undervejs nemmere følge med i effekterne af de indsatser, som igangsættes og foretage eventuelle justeringer og prioriteringer i sundhedsaftalesamarbejdet. Det muliggør ligeledes, at Sundhedskoordinationsudvalget løbende kan følge med i, hvordan det går med at indfri målsætningerne og eventuelt justere i indsatserne.

Sundhedskoordinationsudvalget har godkendt tre virkemidler, som parterne er enige om at holde sig særligt for øje, når de fælles visioner og målsætninger skal omsættes til konkrete indsatser og initiativer:

* Sæt borgeren først
* Tænk nyt- nye samarbejdsformer
* Mest mulig sundhed for pengene

**Fra politiske visioner og målsætninger til indsatser**

Sundhedskoordinationsudvalget har besluttet at opdele sundhedsaftalen i en politisk (vedlagte forslag) og en administrativ del (tillæg til sundhedsaftalen). Tillægget er under udarbejdelse i foråret 2019 og vil blandt andet beskrive de konkrete indsatser mv., der skal indfri de politiske visioner og målsætninger for Sundhedsaftalen 2019-2023. Det administrative tillæg sendes *ikke* i høring, men godkendes administrativt og af Sundhedskoordinationsudvalget på mødet den 26. juni 2019, inden det sammen med den politiske aftale sendes til godkendelse i Sundhedsstyrelsen.

**Forudgående proces**

Forslaget til Sundhedsaftalen 2019-2023 er blevet til på baggrund af en inddragende politisk proces, som begyndte i foråret 2018, hvor medlemmer i alle de kommunale sundhedsudvalg, repræsentanter fra PLO Syd samt regionale politikere var inviteret til et opstartsmøde. Herefter blev der formuleret visioner for aftalen, som Sundhedskoordinationsudvalget præsenterede på lokalpolitiske møder i alle 22 syddanske kommuner i sensommeren 2018.

Inden aftalen blev sendt i høring, afholdte Sundhedskoordinationsudvalget et møde for de kommunale udvalgsformænd, hvor høringsudkastet til Sundhedsaftalen 2019-2023 blev præsenteret. Herefter var aftalen i høring fra december 2018-februar 2019.

Der indkom 48 høringssvar på Sundhedsaftalen 2019-2023, og følgende justeringer er foretaget som følge af høringen:

* Visionen ’Vi arbejder for sømløse overgange’ er ændret til ’Vi arbejder for bedre overgange for’
* Der er tilføjet målgrupper/områder til de øvrige delvisioner:
  + ’Vi arbejder for bedre overgange for’:
    - Mennesker med psykiske lidelser
    - Ældre borgere
    - Mennesker med kronisk sygdom
  + ’Vi sikre sammenhæng til’:
    - Uddannelsesområdet
    - Arbejdsmarkedet
* Der er tilføjet en målsætning om reduktion af overvægt blandt voksne med udgangspunkt i tal fra sundhedsprofilen (tilbage til 2010-niveau).
* Der er tilføjet et tredje virkemiddel ’Mest mulig sundhed for pengene’ (LEON-princippet)
* Til virkemidlet ’Sæt borgeren først’ er det tilføjet, at der arbejdes ud fra den rehabiliterende tilgang, og at borgeren har et ansvar for egen sundhed.
* Der et tilføjet et afsnit, der beskriver sammenhængen mellem sundhedsaftalen og praksisplanen

**Den videre proces**

Sundhedsaftalen sendes hermed til godkendelse i kommunalbestyrelser og regionsråd i Syddanmark. Sundhedskoordinationsudvalget vil på mødet den 26. juni 2019 endeligt godkende Sundhedsaftalen 2019-2023 samt det administrative tillæg. Herefter indsendes aftalen til godkendelse i Sundhedsstyrelsen senest den 1. juli 2019. Sundhedsaftalen træder i kraft umiddelbart herefter.

Sundhedskoordinationsudvalget vil én gang årligt gennem aftaleperiode udarbejde en status, som vil blive drøftet dels i udvalget, men ligeledes på årlige fællesmøder med kommunale udvalgsformænd samt repræsentanter for PLO Syddanmark.

**Indstilling**

Det indstilles, at kommunalbestyrelsen godkender Sundhedsaftalen 2019-2023.